
			- Er du innkalt til rektor sammen med moren din?

			Astrid stirrer på Yusuf, som hun har vært sammen med siden i høst. Han ser rolig ut, men hun lar seg ikke lure. Kinnene hans er litt rødere enn vanlig, og beina hans lever visst sitt eget liv, for de flytter seg i små skritt hele tiden. 

			– Hvorfor det? spør hun.

			– Aner ikke.

			– Seriøst?

			Han drar fingrene gjennom de mørke krøllene. Håret har blitt skulderlangt, hvis man trekker ut krøllene. Den rake motsetning til hennes eget rette hår, uten en eneste bøy. Kastanjefarget.

			– Har det skjedd noe spesielt?

			– Ikke som jeg vet om. 

			Hun griper hånda hans, den er klam. Som om hånda vet noe.

			Astrid kan ikke komme på en eneste grunn til at Yusuf må til rektor. Det er jo bare noen dager siden han hadde en samtale med kontaktlæreren, en helt vanlig konferansetime, sånn som alle har sammen med en eller begge foreldrene. Etterpå var Yusuf temmelig oppgitt, fordi læreren hadde gjentatt et spørsmål flere ganger. Som om hun ikke var fornøyd med svaret. Spørsmålet var om han trivdes i klassen, på skolen, et spørsmål som alle får. Det handler jo om mobbing og trivsel, som påvirker resultatene og om du har det bra. Såpass skjønner alle. Men Yusuf fortalte henne senere på dagen hvordan moren, Isis, til slutt måtte gripe inn og si at hun ville visst det om sønnen hadde problemer. Astrid husker hvordan Yusuf lo da han fortalte det, fordi Polly hadde rødmet og gjentatt mange ganger at hun bare gjorde jobben sin og ville at alle skulle ha det bra.

			Polly er samfunnslærer og kontaktlærer for klassen, og gjentar setninger mange ganger. Hun er egentlig både flink og grei, men siden Gabriel i klassen har en papegøye som roper de samme setningene hele dagen, har mange begynt å kalle læreren for Polly papegøye.

			Mamma var ikke blid da hun hørte om kallenavnet, og ba dem slutte med sånt tull. 

			«Alle mennesker skal behandles med respekt.» Det sier mamma ofte, uten at Astrid har tenkt at mamma også høres ut som en papegøye. 

			– Hvordan gikk det på prøven? spør Yusuf og avbryter tankene hennes.

			– Jeg fikk 3, enda jeg synes at jeg svarte bra. Jeg forstår ikke hva jeg har gjort feil.

			Hun er skikkelig skuffet. Det er bare en måned igjen til eksamen før sommeren, og hun vil så gjerne ha 5 i snitt i faget hun har jobbet mye med. Nå blir det vanskeligere. Kanskje umulig, siden hun ikke er den mest aktive i timene. 

			– Jeg fikk 2. Skjønner ikke en dritt. Jeg pleier å skrive bra.

			– Hva skrev du da?

			Han kikker innover i skolegården som er full av medelever. 

			– Noe om hvordan verden vil se ut dersom kjønn ikke er bestemt av kropp.

			– Det var vel kanskje litt utenfor oppgaven, sier hun. 

			– Oppgaven var å si noe om egne og andres følelser knyttet til kjønn, og jeg mente det også var viktig å si noe om alle de som føler at noe er galt. 

			Det høres litt ut som en dum idé å skrive om noe som ligger utenfor pensum, tenker hun. Men Yusuf liker jo å utfordre det alle tror er viktig og riktig. 

			I det samme svinger Isis inn på parkeringsplassen rett utenfor skolegården. Hun kommer løpende i sort kjole og med skulderveska i hånda. Klemmer begge to, og har nok aldri brydd seg om at det er kleint å klemme moren sin foran alle. 

			– Kom, sier hun. – Vi bør vel ikke komme for sent.

			– Kan ikke du gå alene? spør Yusuf.

			– Dette er ikke noe å grue seg for, sier Isis. – Så lenge du ikke har gjort noe galt.

			Hun ser ikke spesielt streng ut, men Astrid aner likevel en mamma-lupe i blikket, et sånt blikk du helst ikke vil ha dersom du har gjort noe, eller ikke gjort det du skal, eller sagt noe slemt. Da pleier det å krølle seg inni henne, særlig om det er pappa som planter et sånt blikk i henne. Men Yusuf er like rolig, bare ser på moren og trekker på skuldrene. Astrid blir stående og se etter dem, og kjenner at hun er sykt nysgjerrig på hva som egentlig skjer.

			Yusuf er tilbake midtveis i neste time. Læreren nikker kort, hun visste åpenbart om samtalen han hadde med rektor. Astrid fanger blikket hans et kort sekund, og synes hun ser både forvirring og noe annet ugreit. Det blir vrient å konsentrere seg. Da timen er ferdig, blir de stående en gjeng sammen. Ine, Maya og Ane, Peter og Gabriel. Gabriel har fått ringer i ørene, og armbånd. Håret hans er snart like langt som Ines lyse, rette som rekker sånn omtrent ned til skuldrene. 

			– Hva sa rektor? spør Peter.

			Yusuf dumper bagen ned på bakken, litt oppgitt.

			– Vi satt først og ventet sammen med Polly, man så måtte hun ut en kort tur. Hun virket stressa, for hun glemte å logge av PC-en slik de alltid gjør. 

			– Kult. Så du noe digg? spør Gabriel.

			– Jeg så ikke på skjermen engang. Den var vendt vekk fra meg. Rektor var trivelig han, men helt ute. Det samme var sosiallæreren.

			– Hvordan ute? spør Astrid.

			– Han trodde jeg hadde skrevet om meg selv. 

			– Hæ?

			– Jeg skrev jo at det ikke var sikkert at det var krise for Norge eller Europa eller verden om alle fikk velge hvilket kjønn de er. Og så har det tydeligvis rabla for dem, for de tror jeg vil være jente. Eller, nå forstår jeg hvorfor Polly stilte så mange spørsmål på konferansetimen om hvordan jeg har det. Hun hadde jo allerede lest besvarelsen min.

			– Og så har hun varslet rektor?

			Gabriel ler og bokser Yusuf lett i skulderen, og Yusuf ser på kameraten som om de deler en hemmelighet. Astrid kjenner at det prikker mot huden. 

			– Jeg tror hun varslet sosiallærer først, sier Yusuf. – Uansett kunne jeg fortelle at jeg har det fint som gutt, og at jeg har verdens beste dame. Og mamma sa at dette var en helt unødvendig samtale, og at hun ikke forstod hvorfor jeg fikk 2 på en oppgave som jeg hadde besvart godt og med et åpent blikk. Hun fyrte seg opp og ba om en ny vurdering basert på fakta og ikke frykt. 

			Astrid ser for seg Isis, øynene som er milde enten hun er blid eller sint, som gir deg muligheten til å være den du er.

			– Hvem er redde? spør Ane.

			– Alle, sier Gabriel.

			Astrid stirrer på ham, skal han ikke si mer? Hva mener han egentlig? Gabriel har vært mer hos rektor enn hele klassen til sammen, siden han har tatt en rolle som klassens standup-komiker, også når det ikke passer inn i undervisningen.

			– Jeg tror ikke temaet kommer opp mer, sier Yusuf.

			– Det skal du ikke være helt sikker på, sier Gabriel. – Jeg har nemlig noe å fortelle dere.

			Astrid aner at det han skal si er litt skummelt. Hun svelger. Har moren eller faren hans gjort ham noe? Har han levd med vold hjemme uten at han har tort å si noe? Har han vært mobbet uten at vennegjengen har forstått? Har han følt seg utenfor? Er det derfor han alltid lager vitser, for da blir han i det minste sett og de ler? 

			– Jeg liker ikke å være Gabriel, sier Gabriel. 

			Pause. 

			Ine dunker håndballen hun har mellom hendene i bakken et par ganger, og Maya stirrer på Gabriel uten å blunke. Yusuf legger en hånd på skulderen hans, som om han allerede vet hva som kommer. – Jeg har lenge visst at noe er galt med meg, sier Gabriel. 

			– Fordi du ikke har kunnet være den du er, sier Ane lavt.

			Peter kaster på hodet så den lyse lange luggen vippes vekk fra øynene. Astrid kjenner hjertet slå helt opp i halsen samtidig med at et lite blått lys renner nedover ansiktet til Gabriel og stanser ved hjertet hans. 

			Vi er ikke gamle, tenker Astrid. Vi er tretten år, vi har mye å lære, men nå kjennes det som om vi skal få vite noe som ville vært enda vanskeligere å få vite dersom vi var voksne. Hun stirrer på ham, ser at han trekker pusten, holder den, venter noen sekunder. 

			– Jeg heter Gabriella, sier han. – Jeg er egentlig jente. 

